**Бағыты:** *«Ыбырай Алтынсариннің Қазақстан қоғамындағы және рухани адамгершілік дамуындағы рөлі мен маңызы»*

*Кабиолдина Гулим Ерланбековна*

*Қазақ тілі мен әдебиеті пәнінің мұғалімі*

*Шығыс Қазақстан облысы білім басқармасы Зайсан ауданы бойынша*

 *білім бөлімінің «Көгедай орта мектебі» КММ*

*Зайсан қаласы, Көгедай ауылы*

*Ыбырай Алтынсарин шығармаларының тұлғаның рухани адамгершілік құндылықтарын дамытудағы маңызы*

Тарихын тасқа қашап жазған, әлемдік өркениеттен ойып орнын тапқан, адамзат мәдениетінің озық үлгісін көрсетіп, тарихтың сан сынағынан сүрінсе де, тектіліктің соны үлгісін сақтаған қазақ халқының арда ұлдарының бірі- Ыбырай Алтынсарин. Ол- Орынборда ашылған алғашқы мектепте оқыған қазақтың санаулы қара домалақ балаларының бірі еді. Ұлы халықтың әйгілі ағартушы ұстазы, тарихшы, фольклоршы, этнограф ғалым, қазақтан шыққан тұңғыш тіл білімпазы, тұңғыш оқулық хрестоматияның авторы Ыбырай Алтынсариннің ағартушылық еңбегінің Қазақстан қоғамы үшін, қоғамдағы әр тұлғаның рухани адамгершілік дамуы үшін маңызы зор.

Ол - қазақ халқының ағартушылық тарихында, өзіндік ұлттық келбеті бар мектеп қалыптастыруда ерекше із қалдырған тұлға. «Қазақ Хрестоматиясына» кірген өлең, әңгімелерінде халық ағарту идеясын көтерді. Жастарды оқу оқып білім алуға шақырды, оқудың еш қажеті жоқ деген ескі кертартпа көзқарасқа өзіндік дәлел берді. Өмірдегі ең сарқылмайтын байлық- білім, ал оған жетер жол - ерінбей еңбек ету, ізденіп оқу. Бұл қарапайым қағиданы халық санасына сіңіру үшін, қазақ халқына озық мәдениетті елдерді үлгі етіп ұсынды. Абай өлеңдері арқылы Пушкиннің, Лермонтов пен Крыловтың жырлары дала төсіне тараса, Паульсонның, Ушинскийдің балаларға арналған шығармалары Ыбырай Алтынсарин арқылы қазақ балаларының игілігіне жарады. Ұлт мақтанышы Мұстафа Шоқай «Әдебиет аяққа қарай тігілетін шақай емес» деп сөз маржанын өру оңай еместігін, әдебиеттің адамзат баласының алдындағы жүгі, парызы тым ауыр екендігін айтыпты. Сол сияқты Ыбырай да «Қазақ Хрестоматиясына» асқан талғампаздықпен, дәлдікпен аударма еңбектермен қатар төл әңгімелерін де қарабайыр қазақ балаларының ұғым, танымына, жас ерекшеліктеріне сай елеп, екшеп жаза білді.

Ол әр тұлғаның бойында адами болмысын айқындайтын рухани адамгершілік құндылықтарын қалыптастыруда аянбады. Ұлы ағартушының адамзат баласының бойына ұлттық құндылықтарды сіңіру үшін баланы бүлдіршін кезінен рухани адамгершілік құндылықтарымен сусындату керек екені кейінгі толқынға, оқулық құрастыру ісіне үлгі, бастама болды.

Жақсы мен жаманды, білімділік пен надандықты салыстыра суреттей отырып жазған өлеңдеріндегі соны тіркестер бүгінде мақал мәтелдерге айналып кетті. Ыбырай өзіне дейін ешбір ақында кездеспеген табиғат көріністерін суреттеу әдісі арқылы жас жеткіншектерді елін сүюге, жерін сүюге, Отанын сүюге тәрбиелейтін ағартушылық жолдағы алғашқы патриоттық өлең үлгілерін тудырды. Бұл туындылар баланы жасынан елжанды азамат болып қалыптасуына игі әсер етті. Қырдағы жаз көріністері, мал баққан елдің тыныс- тіршілігімен таныстыра отырып еңбекті сүюге, қадірлеуге үндеу-ақынның басты тақырыбы, мақсаты еді. «Өрмекші, құмырсқа, қарлығаш» әңгімесінде кіп-кішкентай тіршілік иелерінің де өмір сүру үшін күресе білетіндерін бүлдіршіндерге үлгі етті. Еңбек адамының жаңа үлгісі болған Атымтай жомарттың еш мұқтаждығы болмаса да жұмыс істеуі «еңбекпен табылған дәмнің тәтті болмағын ескертеді. Шие дәнін жол бойы теріп жеген баласына «аз жұмысты қиынсынған бойкүйездік, жалқаулық- адамзаттың қас жауы, аз жұмысты қиынсынған көп жұмысқа тап болады, азға қанағат тұтпасаң көптен құр қаласың» деген әке өнегесі әлі де өміршеңдігін танытып келеді. «Бақша ағаштары» бала тәрбиесіне ата аналардың ерте бастан көңіл бөлуін үйретсе, «Мейірімді бала» әке шеше мен ұрпағының арасындағы мейірімділік, жанашырлық, махаббат сияқты ізгі қасиеттерді дәріптейді. Ал бұл ізгі қасиеттер жалпы адамзатты сүйе білуге негіз салады.

Ыбырай Алтынсарин әңгімелерінің рухани адамгершілік құндылықтарының қуаты, сыны мен сипаты бүгінгі білім жүйесінде де өз маңыздылығын, өміршеңдігін көрсетіп отыр. Тұтас ұлтты тәрбиелеуде, саналы ұрпақты тәрбиелеуде әр ұстаздың таптырмас жетекші құралына айналу тиіс ғажайып оқулықтың бүгінде бәсі кеміп-ақ тұрғаны. Ы. Алтынсаринның оқулыққа енген бірлі-жарым өлең, әңгімелері бала тәрбиесіне, ұрпақ тәрбиесіне аздық етері бәріне белгілі. «Керуен кері айналғанда ақсақ түйе алдыға шығады» дегендей, білімнің жаңа көкжиегіне аяқ басқанда біздің оқулықтарымыздың кей олқылықтары ашылып қалып жатқаны өкінішті. Ұстаздық салада еңбек еткендіктен әр оқулықтың жаңалығы мен қоса кемшін тұстарын да көріп жүрміз. Осы орайда қазақ тілі мен әдебиеті оқулықтарына Алаш азаматтарының еңбектерін енгізіп, шәкірттерімізді түп тегінен айырмасақ, солардың шығармашылығымен дәріптеп жеткізсек екен деген тілектеміз. Өйтпегенде болашағы мен кешегі тарихының, әдебиетінің арасында байланыс үзіліп ойсырап жатса, бұл олқылықтардың орнын қалай жабармыз?! Әлихан Бөкейханов «Біреудің көзі соқыр, біреудің көңілі соқыр. Қай соқырлық болса да кемшілік. Соқырлығының бейнетін әркім өзі көреді» деген екен. Осы бейнетті тартып, ертеңгі күні сан соғып қалмасымызға кім кепіл деген сауал ұстаздық жолда жүрген әр жанды мазалайтынына сенімдімін. Дегенмен халқымыздың ұлттың генетикалық кодтары саналатын Алаш әйгілілерінің, Әлихан Бөкейханов айтпақшы «тағдыр тудырған сом алтындардың» сара жолдары, болашақ үшін күрестері, ізгі арман мақсаттары өз дәуірлерінің ғана емес, тұтас ұлттың сан ғасырлық кәдесіне жарайтыны сөзсіз.